http://www.thaigov.go.th

วันนี้ (3 พฤษภาคม 2559) เวลา 09.00 น. ณ ห้องประชุม 501 ตึกบัญชาการ 1 ทำเนียบรัฐบาล

พลเอก ประยุทธ์ จันทร์โอชา นายกรัฐมนตรี เป็นประธานการประชุมคณะรัฐมนตรี

​ ภายหลังเสร็จสิ้นการประชุม พลตรี สรรเสริญ แก้วกำเนิด โฆษกประจำสำนักนายกรัฐมนตรี พร้อมด้วย พลตรี วีรชน สุคนธปฏิภาค รองโฆษกประจำสำนักนายกรัฐมนตรี พันเอก อธิสิทธิ์ ไชยนุวัติ และ พันเอกหญิง ทักษดา สังขจันทร์ ผู้ช่วยโฆษกประจำสำนักนายกรัฐมนตรี ได้ร่วมแถลงผลการประชุมคณะรัฐมนตรี ซึ่งสรุปสาระสำคัญดังนี้

|  |
| --- |
| **กฎหมาย** |

1. เรื่อง ร่างพระราชบัญญัติสถานพยาบาล (ฉบับที่ ..) พ.ศ. ....

2. เรื่อง ร่างพระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา ครุย วิทยฐานะและเข็มวิทยฐานะของสถาบันการศึกษาวิชาการทหาร พ.ศ. ....

3. เรื่อง ร่างพระราชกฤษฎีกากำหนดให้ผลิตภัณฑ์อุตสาหกรรมเครื่องซักผ้าใช้ในที่อยู่อาศัย ต้องเป็นไปตามมาตรฐาน พ.ศ. ....

4. เรื่อง ร่างกฎกระทรวงกำหนดลักษณะของเหรียญกษาปณ์ที่ระลึก 50 ปี สำนักงาน คณะกรรมการส่งเสริมการลงทุน พ.ศ. ....

5. เรื่อง ร่างกฎกระทรวง กำหนดหลักเกณฑ์ วิธีการ และเงื่อนไขการขออนุญาตและการ ออกในอนุญาตเฉพาะคราวเพื่อนำเข้าหรือส่งออกซึ่งวัตถุออกฤทธิ์ในประเภท 1 หรือประเภท 2 ของผู้ซึ่งได้รับมอบหมายจากกระทรวงสาธารณสุข พ.ศ. ....

6. เรื่อง ร่างกฎกระทรวงการส่งออกซึ่งวัตถุออกฤทธิ์ในประเภท 3 หรือประเภท 4 พ.ศ. ....

7. เรื่อง ร่างระเบียบสำนักนายกรัฐมนตรีว่าด้วยคณะกรรมการนโยบายทรัพย์สิน

ทางปัญญาแห่งชาติ (ฉบับที่ ..) พ.ศ. ....

|  |
| --- |
| **เศรษฐกิจ – สังคม** |

8. เรื่อง แผนการเสนอร่างกฎหมายในระยะ 1 ปี (พฤศจิกายน 2558 - ตุลาคม 2559) และแผนการเสนอกฎหมายของหน่วยงานตามกรอบระยะเวลาการบริหารราชการ แผ่นดินและการปฏิรูปประเทศของคณะรัฐมนตรี

9. เรื่อง แผนแม่บทการบริหารจัดการขยะมูลฝอยของประเทศ (พ.ศ. 2559 - 2564)

10. เรื่อง การบริหารโครงการลงทุนภายใต้พระราชกำหนดให้อำนาจกระทรวงการคลังกู้เงิน เพื่อฟื้นฟูและเสริมสร้างความมั่นคงทางเศรษฐกิจ พ.ศ. 2552

11. เรื่อง การนำเงินต้นของกองทุนส่งเสริมการค้าระหว่างประเทศมาใช้ในการดำเนินงาน

12. เรื่อง การปรับเงินเพิ่มการครองชีพชั่วคราวและปรับเพิ่มอัตราเงินค่าเบี้ยเลี้ยงสนามของ สมาชิกกองอาสารักษาดินแดน

13. เรื่อง การขอเปลี่ยนแปลงหลักเกณฑ์การครองยศตามโครงการปรับเปลี่ยนกำลังพล

14. เรื่อง การเพิ่มอัตราข้าราชการตั้งใหม่ ปีงบประมาณ พ.ศ. 2559 (7 หน่วยงาน)

15. เรื่อง แนวทางและมาตรการในการดำเนินการให้กองทุนสงเคราะห์ลูกจ้างมีสินทรัพย์ เพิ่มขึ้น

16. เรื่อง ขอความอนุเคราะห์ให้หน่วยงานของรัฐและเจ้าหน้าที่ของรัฐช่วยเผยแพร่ ประชาสัมพันธ์สาระสำคัญของร่างรัฐธรรมนูญ

17. เรื่อง แนวทางในการแก้ไขปัญหาการทำการประมงผิดกฎหมาย กรณีการนำเรือ

ออกนอก

|  |
| --- |
| **ต่างประเทศ** |

18. เรื่อง ข้อตกลงรับความช่วยเหลือแบบให้เปล่าจากธนาคารโลก โครงการเตรียมความ พร้อมต่อกลไกเรดด์พลัส (Readiness Preparation Proposal : R-PP)

19. เรื่อง รายงานผลการเจรจาการบินระหว่างไทย-เมียนมา

20. เรื่อง รายงานผลการดำเนินกิจกรรมวันดินโลก และปีดินสากล ปี 2558 และการ ดำเนินงาน Asian Soil Partnership

21. เรื่อง แผนการเจรจาจัดทำอนุสัญญาหรือความตกลงเพื่อการเว้นการเก็บภาษีซ้อน ระหว่างประเทศไทยกับต่างประเทศ

|  |
| --- |
| **แต่งตั้ง** |

22. เรื่อง รัฐบาลสหพันธรัฐไมโครนีเซียเสนอขอแต่งตั้งเอกอัครราชทูตประจำประเทศไทย (กระทรวงการต่างประเทศ)

23. เรื่อง รัฐบาลสาธารณรัฐโมซัมบิกเสนอขอแต่งตั้งเอกอัครราชทูตประจำประเทศไทย (กระทรวงการต่างประเทศ)

24. เรื่อง รัฐบาลสาธารณรัฐอาร์เจนตินาเสนอขอแต่งตั้งเอกอัครราชทูตประจำประเทศไทย (กระทรวงการต่างประเทศ)

25. เรื่อง การแต่งตั้งกงสุลใหญ่สาธารณรัฐประชาชนจีน ณ จังหวัดสงขลา (กระทรวงการ ต่างประเทศ)

26. เรื่อง การเปิดสถานกงสุลกิตติมศักดิ์ ณ กรุงนูอากชอต และการแต่งตั้งกงสุลกิตติมศักดิ์ ณ กรุงนูอากชอต สาธารณรัฐอิสลามมอริเตเนีย (กระทรวงการต่างประเทศ)

27. เรื่อง การแต่งตั้งบุคคลเป็นกรรมการผู้ทรงคุณวุฒิในคณะกรรมการป้องกันและ ปราบปรามการฟอกเงิน

28. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงวิทยาศาสตร์และเทคโนโลยี)

**\*\*\*\*\*\*\*\*\*\*\*\*\*\*\*\*\*\*\***

สำนักโฆษก สำนักเลขาธิการนายกรัฐมนตรี โทร. 0 2288-4396

|  |
| --- |
| **กฎหมาย** |

**1. เรื่อง ร่างพระราชบัญญัติสถานพยาบาล (ฉบับที่ ..) พ.ศ. ....**

คณะรัฐมนตรีมีมติเห็นชอบร่างพระราชบัญญัติสถานพยาบาล (ฉบับที่ ..) พ.ศ. .... ที่สำนักงานคณะกรรมการกฤษฎีกาตรวจพิจารณาแล้วตามที่กระทรวงสาธารณสุข (สธ.) เสนอ และให้ส่งคณะกรรมการประสานงานสภานิติบัญญัติแห่งชาติพิจารณาก่อนเสนอสภานิติบัญญัติแห่งชาติต่อไป

**สาระสำคัญของร่างพระราชบัญญัติ**ฯ เป็นการแก้ไขให้สถานพยาบาลซึ่งดำเนินการโดยภาครัฐต้องมีลักษณะและมาตรฐาน หรือผ่านการรับรองมาตรฐานจากหน่วยงานที่กำหนด แก้ไของค์ประกอบของคณะกรรมการสถานพยาบาล แก้ไขเพิ่มเติมรายละเอียดที่ผู้รับอนุญาตต้องแสดงในสถานพยาบาลและแก้ไขเพิ่มเติมหลักเกณฑ์การดำเนินการของสถานพยาบาลสำหรับผู้ป่วยที่ต้องได้รับการรักษาพยาบาลโดยฉุกเฉิน รวมทั้งแก้ไขเพิ่มเติมหลักเกณฑ์เกี่ยวกับการโฆษณาสถานพยาบาล บทกำหนดโทษ และองค์ประกอบของคณะกรรมการเปรียบเทียบคดีให้เหมาะสมยิ่งขึ้น

**2. เรื่อง ร่างพระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา ครุยวิทยฐานะและเข็มวิทยฐานะของสถาบันการศึกษาวิชาการทหาร พ.ศ. ....**

คณะรัฐมนตรีมีมติอนุมัติหลักการร่างพระราชกฤษฎีกาว่าด้วยปริญญาในสาขาวิชา อักษรย่อสำหรับสาขาวิชา ครุยวิทยฐานะและเข็มวิทยฐานะของสถาบันการศึกษาวิชาการทหาร พ.ศ. .... ตามที่กระทรวงกลาโหม (กห.) เสนอ และให้ส่งสำนักงานคณะกรรมการกฤษฎีกาตรวจพิจารณาแล้วดำเนินการต่อไปได้

**สาระสำคัญของร่างพระราชกฤษฎีกา**

1. ให้ยกเลิกพระราชกฤษฎีกาว่าด้วยการกำหนดชื่อปริญญาและอักษรย่อในสาขาวิชาของผู้สำเร็จวิชาการทหารจากโรงเรียนนายเรืออากาศ กองทัพอากาศ พ.ศ. 2536 และพระราชกฤษฎีกาว่าด้วยการกำหนดชื่อปริญญาและอักษรย่อในสาขาวิชาการทหารของโรงเรียนนายร้อยพระจุลจอมเกล้า กองทัพบก โรงเรียนนายเรือ กองทัพเรือ โรงเรียนแผนที่ กองบัญชาการทหารสูงสุด และโรงเรียนเสนาธิการทหารบก พ.ศ. 2539 รวม 2 ฉบับ

2. กำหนดบทนิยามคำว่า “สถาบันการศึกษาวิชาการทหาร”

3. กำหนดปริญญาในสาขาวิชา อักษรย่อสำหรับสาขาวิชา ครุยวิทยฐานะและเข็มวิทยฐานะของสถาบันการศึกษาวิชาการทหาร

**3. เรื่อง ร่างพระราชกฤษฎีกากำหนดให้ผลิตภัณฑ์อุตสาหกรรมเครื่องซักผ้าใช้ในที่อยู่อาศัยต้องเป็นไปตามมาตรฐาน พ.ศ. ....**

คณะรัฐมนตรีมีมติอนุมัติหลักการร่างพระราชกฤษฎีกากำหนดให้ผลิตภัณฑ์อุตสาหกรรมเครื่องซักผ้าใช้ในที่อยู่อาศัยต้องเป็นไปตามมาตรฐาน พ.ศ. .... ตามที่กระทรวงอุตสาหกรรม (อก.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างพระราชกฤษฎีกา**

1. กำหนดให้พระราชกฤษฎีกานี้มีผลใช้บังคับเมื่อพ้นกำหนดสามร้อยหกสิบห้าวันนับแต่วันประกาศในราชกิจจานุเบกษาเป็นต้นไป

2. กำหนดให้ผลิตภัณฑ์อุตสาหกรรมเครื่องซักผ้าใช้ในที่อยู่อาศัยต้องเป็นไปตามมาตรฐาน เลขที่ มอก. 1463-2556 ตามประกาศกระทรวงอุตสาหกรรม ฉบับที่ 4539 (พ.ศ. 2556) ออกตามความในพระราชบัญญัติมาตรฐานผลิตภัณฑ์อุตสาหกรรม พ.ศ. 2511 เรื่อง ยกเลิกมาตรฐานผลิตภัณฑ์อุตสาหกรรมเครื่องซักผ้า เฉพาะด้านความปลอดภัย และกำหนดมาตรฐานผลิตภัณฑ์อุตสาหกรรมเครื่องซักผ้าใช้ในที่อยู่อาศัย – คุณลักษณะที่ต้องการด้านความปลอดภัยลงวันที่ 1 เมษายน พ.ศ. 2556

**4. เรื่อง ร่างกฎกระทรวงกำหนดลักษณะของเหรียญกษาปณ์ที่ระลึก 50 ปี สำนักงานคณะกรรมการส่งเสริมการลงทุน พ.ศ. ....**

คณะรัฐมนตรีมีมติอนุมัติหลักการร่างกฎกระทรวงกำหนดลักษณะของเหรียญกษาปณ์ที่ระลึก 50 ปี สำนักงานคณะกรรมการส่งเสริมการลงทุน พ.ศ. .... ตามที่กระทรวงการคลัง (กค.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างกฎกระทรวง**

กำหนดลักษณะของเหรียญกษาปณ์ที่ระลึก 50 ปี สกท. ชนิด ราคา โลหะ อัตราเนื้อโลหะ น้ำหนัก ขนาด อัตราเผื่อเหลือเผื่อขาด ลวดลายและลักษณะอื่น ๆ ของเหรียญกษาปณ์โลหะสีขาว ราคา 20 บาท เพื่อเป็นที่ระลึกเนื่องในโอกาสครบ 50 ปี สกท.

**5. เรื่อง ร่างกฎกระทรวง กำหนดหลักเกณฑ์ วิธีการ และเงื่อนไขการขออนุญาตและการออกในอนุญาตเฉพาะคราวเพื่อนำเข้าหรือส่งออกซึ่งวัตถุออกฤทธิ์ในประเภท 1 หรือประเภท 2 ของผู้ซึ่งได้รับมอบหมายจากกระทรวงสาธารณสุข พ.ศ. ....**

คณะรัฐมนตรีมีมติอนุมัติหลักการร่างกฎกระทรวงตามที่กระทรวงสาธารณสุข (สธ.) เสนอ และให้ส่งสำนักงานคณะกรรมการกฤษฎีกาตรวจพิจารณา แล้วดำเนินการต่อไปได้

**สาระสำคัญของร่างกฎกระทรวง**

1. ยกเลิกกฎกระทรวง ฉบับที่ 11 (พ.ศ.2520) และกฎกระทรวง ฉบับที่ 17 (พ.ศ.2521) ออกตามความในพระราชบัญญัติวัตถุที่ออกฤทธิ์ต่อจิตและประสาท พ.ศ.2518

2. กำหนดวัตถุประสงค์ในการขอรับใบอนุญาตนำเข้าและส่งออกวัตถุออกฤทธิ์ในประเภท 1 หรือประเภท 2

3. กำหนดคุณสมบัติของผู้รับใบขออนุญาตที่จะนำเข้าและส่งออกวัตถุออกฤทธิ์ในประเภท 1 หรือ ประเภท 2

4. ปรับปรุงแบบคำขอรับในอนุญาต เพื่อนำเข้าหรือส่งออกที่แนบท้ายกฎกระทรวงฉบับเดิมให้เป็นไปตามที่เลขาธิการคณะกรรมการอาหารและยากำหนดโดยประกาศในราชกิจจานุเบกษา

**6. เรื่อง ร่างกฎกระทรวงการส่งออกซึ่งวัตถุออกฤทธิ์ในประเภท 3 หรือประเภท 4 พ.ศ. ....**

คณะรัฐมนตรีมีมติอนุมัติหลักการร่างกฎกระทรวงการส่งออกซึ่งวัตถุออกฤทธิ์ในประเภท 3 หรือประเภท 4 พ.ศ. .... ตามที่กระทรวงสาธารณสุข (สธ.) เสนอ และให้ส่งสำนักงานคณะกรรมการกฤษฎีกาตรวจพิจารณา

**สาระสำคัญของร่างกฎกระทรวง**

1. เป็นการยกเลิกกฎกระทรวง ฉบับที่ 8 (พ.ศ.2520) ออกตามความในพระราชบัญญัติวัตถุที่ออกฤทธิ์ต่อจิตและประสาท พ.ศ.2518

2. ปรับปรุงสาระสำคัญเกี่ยวกับการดำเนินเรื่องใบแจ้งการส่งออกเพื่อให้เกิดความชัดเจนในทางปฏิบัติ การขอรับใบอนุญาต การขอต่ออายุใบอนุญาต และการขอรับใบแทนใบอนุญาต โดยให้ครอบคลุมถึงหลักฐานหรือเอกสารที่ผู้ขออนุญาตจำเป็นต้องยื่นประกอบคำขอ

3. ปรับปรุงแบบคำขอรับใบอนุญาต ใบอนุญาต ใบแจ้งการส่งออก คำขอต่ออายุใบอนุญาต คำขอรับใบแทนใบอนุญาต คำขอย้าย เปลี่ยนแปลง หรือเพิ่มสถานที่เก็บวัตถุออกฤทธิ์ ที่แนบท้ายกฎกระทรวงฉบับเดิมให้เป็นไปตามที่เลขาธิการกำหนดโดยประกาศในราชกิจจานุเบกษา เพื่อให้ความคล่องตัวและรวดเร็วในการแก้ไขปรับปรุงต่อไปในภายหน้า

4. เพิ่มช่องทางการยื่นคำขอให้สามารถยื่นคำขอผ่านระบบเครือข่ายอิเล็กทรอนิกส์ของสำนักงานคณะกรรมการอาหารและยาได้ เพื่อการอำนวยความสะดวกแก่ผู้ประกอบการ

**7. เรื่อง ร่างระเบียบสำนักนายกรัฐมนตรีว่าด้วยคณะกรรมการนโยบายทรัพย์สินทางปัญญาแห่งชาติ (ฉบับที่ ..) พ.ศ. ....**

คณะรัฐมนตรีมีมติเห็นชอบในหลักการร่างระเบียบสำนักนายกรัฐมนตรีว่าด้วยคณะกรรมการนโยบายทรัพย์สินทางปัญญาแห่งชาติ (ฉบับที่ ..) พ.ศ. .... ตามที่กระทรวงพาณิชย์เสนอ และให้ส่งคณะกรรมการตรวจสอบร่างกฎหมายและร่างอนุบัญญัติที่เสนอคณะรัฐมนตรีตรวจพิจารณา แล้วดำเนินการต่อไปได้

**สาระสำคัญของร่างระเบียบสำนักนายกรัฐมนตรี**

1. แก้ไขเพิ่มเติมองค์ประกอบของคณะกรรมการนโยบายทรัพย์สินทางปัญญาแห่งชาติ ดังนี้

1.1 เพิ่มรองนายกรัฐมนตรีซึ่งนายกรัฐมนตรีมอบหมายอีกหนึ่งคนเป็นรองประธานกรรมการคนที่สอง

1.2 กำหนดให้รัฐมนตรีว่าการกระทรวงพาณิชย์หรือรัฐมนตรีช่วยว่าการกระทรวงพาณิชย์ซึ่งรัฐมนตรีว่าการกระทรวงพาณิชย์มอบหมาย ซึ่งเดิมเป็นรองประธานกรรมการคนที่สอง ปรับเป็นรองประธานกรรมการคนที่สาม

2. ปรับปรุงบทบัญญัติเกี่ยวกับการทำหน้าที่ประธานในที่ประชุมของรองประธานกรรมการทั้งสามคนให้สอดคล้องกันด้วย โดยกำหนดเพิ่มเติมให้ถ้ารองประธานกรรมการคนที่หนึ่งและรองประธานกรรมการคนที่สองไม่มาประชุมหรือไม่สามารถปฏิบัติหน้าที่ได้ให้รองประธานกรรมการคนที่สามทำหน้าที่ ประธานในที่ประชุม

ถ้ารองประธานกรรมการทั้งสามคนไม่มาประชุมหรือไม่สามารถปฏิบัติหน้าที่ได้ ให้กรรมการที่มาประชุมเลือกกรรมการคนหนึ่งขึ้นทำหน้าที่ประธานในที่ประชุม

3. กำหนดบทเฉพาะกาลให้กรรมการผู้ทรงคุณวุฒิซึ่งนายกรัฐมนตรีแต่งตั้ง ตามคำสั่ง สำนักนายกรัฐมนตรี ที่ 177/2558 ลงวันที่ 9 กรกฎาคม 2558 เป็นกรรมการผู้ทรงคุณวุฒิซึ่งนายกรัฐมนตรีแต่งตั้งตามข้อ 4 (23) แห่ง ร่างระเบียบฯ ต่อไปจนกว่าจะครบวาระ

|  |
| --- |
| **เศรษฐกิจ – สังคม** |

**8. เรื่อง แผนการเสนอร่างกฎหมายในระยะ 1 ปี (พฤศจิกายน 2558 - ตุลาคม 2559) และแผนการเสนอกฎหมายของหน่วยงานตามกรอบระยะเวลาการบริหารราชการแผ่นดินและการปฏิรูปประเทศของคณะรัฐมนตรี**

คณะรัฐมนตรีมีมติรับทราบและเห็นชอบตามที่ รองนายกรัฐมนตรี (นายวิษณุ เครืองาม) ในฐานะรองประธานกรรมการขับเคลื่อนและปฏิรูปการบริหารราชการแผ่นดินคณะที่ 3 เสนอ ดังนี้

1. รับทราบแผนการเสนอกฎหมายของหน่วยงานตามกรอบระยะเวลาการบริหารราชการแผ่นดินและการปฏิรูปประเทศของคณะรัฐมนตรี (ตุลาคม 2558 - กรกฎาคม 2559)

2. เห็นชอบแผนการเสนอร่างกฎหมายในระยะ 1 ปี (พฤศจิกายน 2558 - ตุลาคม 2559 ) และให้ส่วนราชการที่เกี่ยวข้องปฏิบัติให้เป็นไปตามแผนดังกล่าวต่อไป ทั้งนี้ ให้ส่งแผนดังกล่าวให้คณะกรรมการประสานงานสภานิติบัญญัติแห่งชาติทราบเพื่อเป็นข้อมูลด้วย

3. ให้สำนักงานคณะกรรมการกฤษฎีกาเร่งดำเนินการตรวจพิจารณาร่างพระราชบัญญัติรวม 3 ฉบับ ตามข้อสั่งการของนายกรัฐมนตรี ได้แก่ 1) ร่างพระราชบัญญัติว่าด้วยการเวนคืนอสังหาริมทรัพย์ (ฉบับที่..) พ.ศ. .... 2) ร่างกฎหมายว่าด้วยการเวนคืนอสังหาริมทรัพย์ (การใช้ประโยชน์ที่ดินที่เหลือจากการใช้ตามวัตถุประสงค์ของการเวนคืน เช่น พื้นที่สองข้างรถไฟฟ้า) และ 3) ร่างกฎหมายที่เกี่ยวข้องกับการใช้ประโยชน์พื้นที่แนวเขตทางด่วน ซึ่งทั้ง 3 ฉบับ อยู่ระหว่างการตรวจพิจารณาของ สคก. เพื่อใช้ประโยชน์พื้นที่ริมทางด่วน ทางรถไฟ เพื่อใช้ประโยชน์ทางธุรกิจให้ทันต่อการลงทุนในขณะนี้ ชดเชยการลงทุน

4. ให้ส่วนราชการที่เกี่ยวข้องเร่งรัดดำเนินการเพื่อให้ร่างกฎหมายลำดับรองที่คณะรัฐมนตรีมีมติอนุมัติหลักการหรือเห็นชอบในหลักการและสำนักงานคณะกรรมการกฤษฎีกาหรือคณะกรรมการตรวจสอบ

ร่างกฎหมายและร่างอนุบัญญัติที่เสนอคณะรัฐมนตรีได้ตรวจพิจารณาแล้วเสร็จแล้วมีผลบังคับใช้โดยเร็ว

**สาระสำคัญของเรื่อง**

1. แผนการเสนอร่างกฎหมายในระยะ 1 ปี (พฤศจิกายน 2558 - ตุลาคม 2559) จำนวนละ 190 ฉบับ ซึ่งแบ่งเป็นร่างกฎหมายที่อยู่ระหว่างการตรวจพิจารณาของ สคก. จำนวน 87 ฉบับ ร่างกฎหมาย

ที่หน่วยงานกำลังยกร่างจำนวน 98 ฉบับ และร่างกฎหมายตามข้อสั่งการนายกรัฐมนตรีหรือมติคณะรัฐมนตรี จำนวน 5 ฉบับ

2. ร่างกฎหมายแยกประเภทของกลุ่มตามข้อสั่งการ

3. แผนการตรากฎหมายเพื่อรองรับพันธกรณีการเข้าสู่ประชาคมอาเซียนในปี 2015 จำนวน 2 ฉบับ ได้แก่ ร่างพระราชบัญญัติเครื่องหมายการค้า (ฉบับที่ ..) พ.ศ. .... และร่างพระราชบัญญัติเครื่องมือแพทย์ (ฉบับที่..) พ.ศ. ....

4. แผนการเสนอกฎหมายของหน่วยงานตามกรอบระยะเวลาการบริหารราชการแผ่นดินและการปฏิรูปประเทศของคณะรัฐมนตรี (Road map) ซึ่งฝ่ายกฎหมายและกระบวนการยุติธรรม คณะรักษาความสงบแห่งชาติ ได้รวบรวมการนำเสนอร่างกฎหมายของแต่ละหน่วยงาน รวมจำนวนทั้งสิ้น 318 ฉบับ

**9. เรื่อง แผนแม่บทการบริหารจัดการขยะมูลฝอยของประเทศ (พ.ศ. 2559 - 2564)**

คณะรัฐมนตรีมีมติรับทราบและเห็นชอบตามที่ กระทรวงทรัพยากรธรรมชาติและสิ่งแวดล้อม (ทส.) เสนอ ดังนี้

1. รับทราบผลการดำเนินงานตาม Roadmap การจัดการขยะมูลฝอยและของเสียอันตราย

2. เห็นชอบแผนแม่บทการบริหารจัดการขยะมูลฝอยของประเทศ (พ.ศ. 2559 - 2564)

3. มอบหมายให้กระทรวงมหาดไทย (มท.) กำกับดูแลให้จังหวัดและองค์กรปกครองส่วนท้องถิ่น (อปท.) จัดทำแผนการบริหารจัดการขยะมูลฝอยของจังหวัด ให้สอดคล้องกับแผนแม่บทการบริหารจัดการขยะมูลฝอยของประเทศ (พ.ศ. 2559 - 2564) และจัดทำแผนปฏิบัติการเพื่อการจัดการคุณภาพสิ่งแวดล้อมในระดับจังหวัด เพื่อขอตั้งงบประมาณรายปีในการจัดการขยะมูลฝอยและของเสียอันตรายต่อไป

**ผลการดำเนินงานตาม Roadmap การจัดการขยะมูลฝอยและของเสียอันตราย มีดังนี้**  1)การกำจัดขยะมูลฝอยตกค้างสะสมในสถานที่กำจัดขยะมูลฝอย 2) การสร้างรูปแบบการจัดการขยะมูลฝอยและของเสียอันตรายที่เหมาะสม 3) การวางระเบียบมาตรการการบริหารจัดการขยะมูลฝอยและของเสียอันตราย 4) การสร้างวินัยของคนในการจัดการขยะมูลฝอย

**สาระสำคัญของแผนแม่บทการบริหารจัดการขยะมูลฝอยของประเทศ (พ.ศ. 2559 - 2564)** ประกอบด้วย

1. **กรอบแนวคิด** ได้แก่ ลดการเกิดขยะมูลฝอยหรือของเสียอันตรายที่แหล่งกำเนิด ส่งเสริมการกำจัดขยะมูลฝอยและของเสียอันตรายแบบศูนย์รวม ความรับผิดชอบและการมีส่วนร่วมของทุกภาคส่วน

2. **เป้าหมาย**ของแผนแม่บทการบริหารจัดการขยะมูลฝอยของประเทศ (พ.ศ. 2559 - 2564)

3. **มาตรการการจัดการขยะมูลฝอยและของเสียอันตราย** ได้แก่ ลดการเกิดขยะมูลฝอยและของเสียอันตรายที่แหล่งกำเนิด เพิ่มศักยภาพการจัดการขยะมูลฝอยและของเสียอันตราย และส่งเสริมการบริหารจัดการขยะมูลฝอยและของเสียอันตราย

4. **การจัดลำดับความสำคัญของพื้นที่** ได้แก่ กลุ่มพื้นที่ขนาดใหญ่ (Model L) กลุ่มพื้นที่ขนาดกลาง (Model M) กลุ่มพื้นที่ขนาดเล็ก (Model S) สถานีขนถ่ายขยะมูลฝอย (Transfer Station) และพื้นที่ที่จัดการของขยะมูลฝอยของตนเอง (Stand Alone)

5. **หน่วยงานดำเนินการ** ได้แก่ หน่วยงานที่เกี่ยวข้อง หน่วยงานส่วนกลาง หน่วยงานสนับสนุน ภาคเอกชนและผู้ประกอบการ และภาคประชาชน องค์กรชุมชน หรือประชาสังคม

6. **การขับเคลื่อนแผนสู่การปฏิบัติ** ได้แก่ สร้างความรู้ ความเข้าใจเกี่ยวกับสาระสำคัญของแผนแม่บทการบริหารจัดการขยะมูลฝอยของประเทศ และบูรณาการความร่วมมือการทำงานของหน่วยงานและภาคส่วน ที่เกี่ยวข้อง การใช้เครื่องมือและกลไกที่เป็นรูปธรรม และการติดตามประเมินผล

**10. เรื่อง การบริหารโครงการลงทุนภายใต้พระราชกำหนดให้อำนาจกระทรวงการคลังกู้เงินเพื่อฟื้นฟูและเสริมสร้างความมั่นคงทางเศรษฐกิจ พ.ศ. 2552**

คณะรัฐมนตรีมีมติรับทราบและอนุมัติตามที่กระทรวงการคลัง (กค.) เสนอ ดังนี้

1. รับทราบผลการดำเนินโครงการตามมาตรการกระตุ้นเศรษฐกิจระยะ 3 เดือน ณ วันที่ 22 กุมภาพันธ์ 2559

2. อนุมัติให้กระทรวงกลาโหม (หน่วยบัญชาการป้องกันภัยทางอากาศกองทัพบก) ได้รับการผ่อนผันการปฏิบัติตามมติคณะรัฐมนตรีเมื่อวันที่ 24 พฤศจิกายน 2558 (เรื่องการบริหารโครงการลงทุนภายใต้พระราชกำหนดให้อำนาจกระทรวงการคลังกู้เงินเพื่อฟื้นฟูและเสริมสร้างความมั่นคงทางเศรษฐกิจ พ.ศ. 2552) โดยให้ขยายระยะเวลาเบิกจ่ายเงินกู้สำหรับโครงการก่อสร้างบ้านพัก พันเอก (พิเศษ) ของศูนย์ต่อสู้ป้องกันภัยทางอากาศกองทัพบกที่ 4 ตามโครงการมาตรการกระตุ้นเศรษฐกิจ ระยะ 3 เดือนแรก

3. ในส่วนของโครงการตามมาตรการกระตุ้นเศรษฐกิจระยะ 3 เดือนแรก ที่ยังอยู่ระหว่างดำเนินการและยังเบิกจ่ายไม่แล้วเสร็จ ให้กระทรวงการคลังและหน่วยงานที่เกี่ยวข้อง ได้แก่ กระทรวงศึกษาธิการและกระทรวงสาธารณสุข ปฏิบัติตามมติคณะรัฐมนตรีเมื่อวันที่ 24 พฤศจิกายน 2558 อย่างเคร่งครัดต่อไปด้วย

**11. เรื่อง การนำเงินต้นของกองทุนส่งเสริมการค้าระหว่างประเทศมาใช้ในการดำเนินงาน**

คณะรัฐมนตรีมีมติเห็นชอบและอนุมัติตามที่กระทรวงพาณิชย์ (พณ.) เสนอ ดังนี้

1. เห็นชอบนำเงินต้นกองทุนส่งเสริมการค้าระหว่างประเทศ ส่งคืนคลังเป็นรายได้แผ่นดินตามมติคณะรัฐมนตรี จำนวน 269,521,302.85 บาท

2. อนุมัติหลักการในการใช้เงินต้น จำนวน 2,467,450,783.32 บาท ภายหลังส่งคืนเงินเป็นรายได้แผ่นดิน เพื่อดำเนินการตามแผนยุทธศาสตร์กองทุนส่งเสริมการค้าระหว่างประเทศ ตั้งแต่ปีงบประมาณ 2559 เป็นต้นไป โดยคณะกรรมการบริหารกองทุนส่งเสริมการค้าระหว่างประเทศเป็นผู้พิจารณาอนุมัติแผนงานและจัดสรรเงินตามระเบียบและหลักเกณฑ์เงินกองทุนฯ

**สาระสำคัญของเรื่อง**

1. การบริหารจัดการกองทุนส่งเสริมการค้าระหว่างประเทศมีข้อจำกัดมากขึ้น เนื่องจากดอกผลของกองทุนฯ ลดลงอย่างมีนัยสำคัญตามอัตราดอกเบี้ย และกองทุนฯ ไม่ได้รับการจัดสรรเงินงบประมาณมาสมทบ ตั้งแต่ปีงบประมาณ 2555 ประกอบกับต้องนำเงินส่งคืนคลังเป็นรายได้แผ่นดินตามมติคณะรัฐมนตรีเมื่อวันที่ 27 มกราคม 2558 **ภายหลังส่งคืนเงินเป็นรายได้แผ่นดิน กองทุนฯ จะมีเงินคงเหลือจำนวน 2,467,450,783.32 บาท**

**ซึ่งเป็นเงินต้นทั้งสิ้น** ขณะที่การแข่งขันทางการค้าทวีความรุนแรงและมีปัจจัยท้าทายทางเศรษฐกิจการค้าเพิ่มมากขึ้น จึงมีความจำเป็นต้องขอนำเงินต้นของกองทุนฯ มาใช้เพื่อดำเนินงานพัฒนาและส่งเสริมการค้าระหว่างประเทศตั้งแต่ปีงบประมาณ 2559 เป็นต้นไป

2. การขออนุมัติจากคณะรัฐมนตรีในการนำเงินต้นของกองทุนฯ มาใช้ดำเนินการ ตั้งแต่ปีงบประมาณ 2559 เป็นต้นไป จะเป็นการลดภาระของคณะรัฐมนตรีในการพิจารณาอนุมัติเป็นครั้ง ๆ ไป เนื่องจากปัจจุบันมีความจำเป็นต้องใช้เงินกองทุนฯ เสริมกับเงินงบประมาณ เพื่อเร่งรัด ผลักดัน และแก้ไขปัญหาอุปสรรคด้านการค้าระหว่างประเทศอย่างต่อเนื่อง โดยเฉพาะกรณีที่ต้องดำเนินการตามนโยบายเร่งด่วน และตามข้อสั่งการของนายกรัฐมนตรีในการเร่งผลักดันการค้าระหว่างประเทศเชิงรุก ดังนั้น กองทุนฯ จึงต้องมีสภาพคล่องเพื่อใช้ดำเนินการดังกล่าว และเพื่อให้สามารถรับมือกับการเปลี่ยนแปลงอย่างรวดเร็วของสถานการณ์การค้าโลก ตลอดจนความไม่แน่นอนจากปัจจัยเสี่ยงทางเศรษฐกิจการค้าได้อย่างคล่องตัวและทันท่วงที ทั้งนี้ **การนำเงินต้นของกองทุนฯ ไปใช้ในการใด ต้องขอความเห็นชอบจากคณะรัฐมนตรี ซึ่งรวมถึงการนำส่งคืนคลังเป็นรายได้แผ่นดิน**

3. คณะกรรมการบริหารกองทุนส่งเสริมการค้าระหว่างประเทศ ซึ่งมีรัฐมนตรีว่าการกระทรวงพาณิชย์เป็นประธาน และมีผู้แทนจากภาครัฐและเอกชนเป็นกรรมการได้พิจารณาอนุมัติแผนงานและจัดสรรเงินอย่างเข้มงวด เป็นไปตามวัตถุประสงค์ของกองทุนฯ โดยมีการติดตามประเมินผลการดำเนินการ และตรวจสอบอย่างสม่ำเสมอ เพื่อให้การใช้เงินกองทุนฯ มีความคุ้มค่า โปร่งใส และมีประสิทธิภาพสูงสุด

**12. เรื่อง การปรับเงินเพิ่มการครองชีพชั่วคราวและปรับเพิ่มอัตราเงินค่าเบี้ยเลี้ยงสนามของสมาชิกกองอาสารักษาดินแดน**

คณะรัฐมนตรีมีมติอนุมัติหลักการการปรับเงินเพิ่มการครองชีพชั่วคราวและปรับเพิ่มอัตราเงินค่าเบี้ยเลี้ยงสนามของสมาชิกกองอาสารักษาดินแดน ตามที่กระทรวงมหาดไทย (มท.) เสนอ และให้กระทรวงการคลังดำเนินการแก้ไขเพิ่มเติมระเบียบกระทรวงการคลังว่าด้วยการเบิกจ่ายเงินค่าตอบแทน เงินเพิ่มการครองชีพชั่วคราวและเงินช่วยเหลือสมาชิกกองอาสารักษาดินแดน กระทรวงมหาดไทย พ.ศ. 2548 และที่แก้ไขเพิ่มเติม เพื่อให้สอดรับกับข้อเสนอของ กระทรวงมหาดไทยต่อไป

**สาระสำคัญของการปรับเพิ่มอัตราเงินค่าเบี้ยเลี้ยงสนามของสมาชิกกองอาสารักษาดินแดน** มีดังนี้

|  |  |  |
| --- | --- | --- |
| **ประเภท** | **อัตราเดิม** | **อัตราใหม่** |
| เงินเพิ่มการครองชีพชั่วคราว (ตั้งแต่วันที่ 1 ตุลาคม 2557) เป็นต้นไป | - ได้รับค่าตอบแทนไม่ถึงเดือนละ 12,285 บาท ให้ได้รับเงินเพิ่มการครองชีพชั่วคราวเดือนละ 1,500 บาท แต่เมื่อรวมกับค่าตอบแทนแล้วต้องไม่เกินเดือนละ 12,285 บาท  - ถ้าจำนวนเงินที่ได้รับดังกล่าวรวมกันแล้วไม่ถึงเดือนละ 9,000 บาท ให้ได้รับเงินเพิ่มการครองชีพชั่วคราวเพิ่มขึ้นจนเมื่อรวมกับเงินค่าตอบแทนแล้วถึงเดือนละ 9,000 บาท | - ได้รับค่าตอบแทนไม่ถึงเดือนละ 13,285 บาท ให้ได้รับเงินเพิ่มการครองชีพชั่วคราวเดือนละ 2,000 บาทแต่เมื่อรวมกับค่าตอบแทนแล้ว ต้องไม่เกินเดือนละ 13,285 บาท  - ถ้าจำนวนเงินที่ได้รับดังกล่าวรวมกันแล้วไม่ถึงเดือนละ 10,000 บาท ให้ได้รับเงินเพิ่มการครองชีพชั่วคราวเพิ่มขึ้น จนเมื่อรวมกับเงินค่าตอบแทนและถึงเดือนละ 10,000 บาท |
| เงินค่าเบี้ยเลี้ยงสนาม (ตั้งแต่วันที่ 1 ตุลาคม 2558) เป็นต้นไป | 120 บาท ต่อคนต่อวัน | 200 บาท ต่อคนต่อวัน |

**13. เรื่อง การขอเปลี่ยนแปลงหลักเกณฑ์การครองยศตามโครงการปรับเปลี่ยนกำลังพล**

คณะรัฐมนตรีมีมติเห็นชอบให้แก้ไขปรับปรุงระยะเวลาการครองยศของผู้เข้าร่วมโครงการปรับเปลี่ยนกำลังพล ตามที่สำนักงานตำรวจแห่งชาติ (ตช.) เสนอ **จากเดิม** “การนับจำนวนปีการครองยศ เพื่อสิทธิประโยชน์สำหรับผู้เข้าร่วมโครงการนับเต็มปี (วันชนวัน) เว้นแต่**ในปีแรกของการครองยศปัจจุบันถึง 1 ตุลาคม ของปีนั้นมีระยะเวลาครองยศไม่น้อยกว่า 8 เดือน ให้นับเป็น 1 ปี” เป็น** “การนับจำนวนปีการครองยศเพื่อสิทธิประโยชน์สำหรับผู้เข้าร่วมโครงการ**ในปีแรกที่ได้รับการแต่งตั้งในวาระการแต่งตั้งประจำปี ไม่ว่าคำสั่งนั้นมีผลใช้บังคับเมื่อใดให้นับระยะเวลาการครองยศปัจจุบันถึง 1 ตุลาคมของปีนั้น เป็น 1 ปี** ส่วนการแต่งตั้งนอกวาระประจำปีให้นับระยะเวลาการครองยศปัจจุบันถึง 1 ตุลาคมไม่น้อยกว่า 8 เดือนเป็น 1 ปี”

ทั้งนี้ ให้มีผลตั้งแต่โครงการปรับเปลี่ยนกำลังพล รุ่นที่ 16 (ปีงบประมาณพ.ศ. 2559) เป็นต้นไป ตามมติคณะกรรมการข้าราชการตำรวจในการประชุมครั้งที่ 18/2558 เมื่อวันที่ 28 ธันวาคม 2558

**สาระสำคัญของเรื่อง**

ตช. รายงานว่า

1. ตช. ได้จัดทำโครงการปรับเปลี่ยนกำลังพลมาแล้ว จำนวน 16 รุ่น มีผู้เข้าร่วมโครงการมาแล้ว จำนวน 3,079 ราย ซึ่งเห็นว่าเป็นผลดีต่อการบริหารงานของ ตช. เนื่องจาก ตช. มีหน้าที่ดูแล ปกป้องกันอาชญากรรม หากได้ปรับเปลี่ยนหมุนเวียนกำลังพลที่มีสุขภาพแข็งแรงขึ้นมาทดแทนกำลังพลที่มีอายุมากขึ้นจะทำให้การปฏิบัติหน้าที่มีประสิทธิภาพมากยิ่งขึ้น โดยไม่ได้ใช้งบประมาณของรัฐสนับสนุนแต่อย่างใด

2. สิทธิประโยชน์ที่ผู้เข้าร่วมโครงการจะได้รับคือการได้รับพระราชทานยศหรือเลื่อนยศสูงขึ้น 1 ชั้นยศ โดยผู้เข้าร่วมโครงการจะต้องครองยศเดิมตามระยะเวลาที่กำหนด ดังนี้

|  |  |  |
| --- | --- | --- |
| **ยศ** | **ครองยศไม่น้อยกว่า (ปี)** | **เลื่อนยศ/ปรับระดับเงินเดือน** |
| พลตำรวจโท | 1 | พลตำรวจเอก |
| พลตำรวจตรี | 1 | พลตำรวจโท |
| พันตำรวจเอกอัตราเงินเดือน พันตำรวจเอก (พิเศษ) | 2 | พลตำรวจตรี |
| พันตำรวจเอก | 3 | ปรับเป็นรับเงินเดือนระดับ ส.5 เป็นกรณีพิเศษโดยให้ปรับระดับขั้นเงินเดือนเป็นอันดับ ส.5 ในขั้นที่ตรงกับระดับ ส.4 ปัจจุบัน โดยที่ผู้ลาออกได้รับเงินเดือนในอัตราที่เคยได้รับก่อนมีการปรับระดับอัตราเงินเดือน **(รับเงินเดือนเดิม)** |
| ร้อยตำรวจตรี- พันตำรวจโท | 3 | เลื่อนยศสูงขึ้น 1 ชั้นยศ |
| ดาบตำรวจ | 1 | ร้อยตำรวจตรี |
| จ่าสิบตำรวจ | 5 | ร้อยตำรวจตรี |
| สิบตำรวจตรี- สิบตำรวจเอก | 3 | เลื่อนยศสูงขึ้น 1 ชั้นยศ |

3. เนื่องจากมีปัญหาเกี่ยวกับการนับระยะเวลาการครองยศของผู้เข้าร่วมโครงการอันเกิดจากการแต่งตั้งล่าช้าและภารกิจของ ตช. ทำให้ข้าราชการตำรวจผู้มีความประสงค์จะเข้าร่วมโครงการบางรายที่มีอายุราชการเหลือน้อยไม่สามารถรับสิทธิประโยชน์ในการขอพระราชทานยศหรือเลื่อนยศสูงขึ้นได้ เนื่องจากไม่สามารถครองยศได้ครบตามระยะเวลาที่กำหนดตามหลักเกณฑ์จึงไม่เข้าร่วมโครงการ ซึ่งเป็นผลให้ไม่เป็นไปตามวัตถุประสงค์ของโครงการ

4. คณะกรรมการข้าราชการตำรวจในการประชุมครั้งที่ 18/2558 เมื่อวันที่ 28 ธันวาคม 2558 มีมติเห็นชอบให้แก้ไขปรับปรุงระยะเวลาการครองยศของผู้เข้าร่วมโครงการปรับเปลี่ยนกำลังพลตามที่ ตช. เสนอ

**14. เรื่อง การเพิ่มอัตราข้าราชการตั้งใหม่ ปีงบประมาณ พ.ศ. 2559 (7 หน่วยงาน)**

คณะรัฐมนตรีมีมติอนุมัติและรับทราบตามที่คณะกรรมการกำหนดเป้าหมายและนโยบายกำลังคนภาครัฐ (คปร.) เสนอดังนี้

1. อนุมัติอัตราข้าราชการตั้งใหม่ ปีงบประมาณ พ.ศ. 2559 ของ 6 หน่วยงาน ได้แก่ กรมอุตุนิยมวิทยา (กระทรวงเทคโนโลยีสารสนเทศและการสื่อสาร) กรมทรัพย์สินทางปัญญา (กระทรวงพาณิชย์) กรมที่ดิน (กระทรวงมหาดไทย) สำนักงานสภาความมั่นคงแห่งชาติ (สำนักนายกรัฐมนตรี) สำนักงานคณะกรรมการพิเศษ เพื่อประสานงานโครงการอันเนื่องมาจากพระราชดำริ และสำนักงานป้องกันและปราบปรามการฟอกเงิน

2. รับทราบผลการพิจารณาของคณะกรรมการกำหนดเป้าหมายและนโยบายกำลังคนภาครัฐเกี่ยวกับอัตราข้าราชการตั้งใหม่ของสำนักงานการตรวจเงินแผ่นดิน และให้สำนักงานการตรวจเงินแผ่นดินขอรับการจัดสรรงบประมาณตามขั้นตอนของกฎหมายและระเบียบที่เกี่ยวข้องต่อไป

3. ให้ฝ่ายเลขานุการคณะกรรมการกำหนดเป้าหมายและนโยบายกำลังคนภาครัฐรายงานผลการดำเนินการตามมติคณะรัฐมนตรีเมื่อวันที่ 30 กันยายน 2558 (เรื่อง การเพิ่มอัตรากำลังข้าราชการตั้งใหม่ให้กับส่วนราชการ ปีงบประมาณ พ.ศ.2558) ให้คณะรัฐมนตรีทราบ

**อัตราข้าราชการตั้งใหม่ของ 6 หน่วยงาน** มีจำนวน ดังนี้

|  |  |
| --- | --- |
| **หน่วยงาน** | **จำนวน (อัตรา)** |
| (1) กรมอุตุนิยมวิทยา กระทรวงเทคโนโลยีสารสนเทศและการสื่อสาร (ทก.) | 126 |
| (2) กรมทรัพย์สินทางปัญญา กระทรวงพาณิชย์ (พณ.) | 120 |
| (3) กรมที่ดิน กระทรวงมหาดไทย (มท.) | 971 |
| (4) สำนักงานสภาความมั่นคงแห่งชาติ (สมช.) สำนักนายกรัฐมนตรี (นร.) | 48 |
| (5) สำนักงานคณะกรรมการพิเศษเพื่อประสานงานโครงการอันเนื่องมาจากพระราชดำริ (สำนักงาน กปร.) | 8 |
| (6) สำนักงานป้องกันและปราบปรามการฟอกเงิน (สำนักงาน ปปง) | 184 |
| **รวม** | **1,457** |

**15. เรื่อง แนวทางและมาตรการในการดำเนินการให้กองทุนสงเคราะห์ลูกจ้างมีสินทรัพย์เพิ่มขึ้น**

คณะรัฐมนตรีมีมติรับทราบแนวทางและมาตรการในการดำเนินการให้กองทุนสงเคราะห์ลูกจ้าง มีสินทรัพย์เพิ่มขึ้น ตามที่กระทรวงการคลัง (กค.) เสนอ และมอบหมายให้กระทรวงการคลัง (กรมบัญชีกลาง) ประสานหน่วยงานที่เกี่ยวข้องเพื่อติดตามและรายงานความคืบหน้าต่อคณะรัฐมนตรีต่อไป

**สาระสำคัญของเรื่อง**

กค. รายงานว่า

กค. โดยกรมบัญชีกลางได้จัดประชุมระหว่างสำนักงบประมาณ (สงป.) กระทรวงแรงงาน (รง.) (กรมสวัสดิการและคุ้มครองแรงงาน) โดยมีข้อสรุปว่า กองทุนสงเคราะห์ลูกจ้างเริ่มดำเนินงานตามแผนบริหารจัดการลูกหนี้กองทุนสงเคราะห์ลูกจ้างประมาณเดือนตุลาคม 2557 ซึ่งทำให้ได้รับเงินชดใช้คืนเพิ่มขึ้นแต่ยังอยู่ในอัตราที่ต่ำมาก กค. จึงเสนอ**แนวทางการดำเนินงานของกองทุนสงเคราะห์ลูกจ้างมีประสิทธิภาพมากยิ่งขึ้นและเพื่อให้กองทุนสงเคราะห์มีเงินเพียงพอต่อการบริหารจัดการต่อไป** ดังนี้

1. ให้ รง. และคณะกรรมการกองทุนสงเคราะห์ลูกจ้างทบทวนระเบียบคณะกรรมการกองทุนสงเคราะห์ลูกจ้าง ว่าด้วยการจ่ายเงินสงเคราะห์ อัตราเงินที่จะจ่ายและระยะเวลาการจ่าย พ.ศ. 2546 และที่แก้ไขเพิ่มเติม เพื่อให้มีความเหมาะสมโดยควรให้การสงเคราะห์เฉพาะกรณีที่ได้รับความเดือดร้อนตามความจำเป็น และทบทวนแผนบริหารจัดการลูกหนี้กองทุนสงเคราะห์ลูกจ้าง และกำหนดมาตรการและแนวทางในการเร่งติดตามหนี้คงค้างชำระจากผู้ซึ่งมีหน้าที่ตามกฎหมายต้องชดใช้เงินคืนกองทุนสงเคราะห์ลูกจ้าง ตลอดจนกำหนดการควบคุมและการตรวจสอบติดตามการดำเนินงานตามมาตรการและแนวทางดังกล่าวอย่างเป็นรูปธรรม เพื่อให้เกิดประสิทธิภาพและประสิทธิผลอย่างแท้จริง

2. ให้ รง. เร่งดำเนินการตามแนวทางดังกล่าว โดยศึกษาและพิจารณาแนวทางเพื่อรวมกองทุนสงเคราะห์ลูกจ้างเข้าเป็นส่วนหนึ่งของกองทุนประกันสังคม เพื่อเป็นทุนใช้จ่ายในการสงเคราะห์แก่ลูกจ้างในแต่ละกรณีที่เป็นไปแนวทางเดียวกันประกอบกับเพื่อให้เกิดการบูรณาการกระบวนงานด้านการสงเคราะห์แก่ลูกจ้างทั้งระบบให้มีประสิทธิภาพมากยิ่งขึ้น หรือพิจารณาทบทวนพระราชบัญญัติคุ้มครองแรงงาน พ.ศ. 2541 และที่แก้ไขเพิ่มเติม เพื่อให้สามารถเก็บเงินจากนายจ้างเข้าสู่กองทุนสงเคราะห์ลูกจ้างเป็นเงินสงเคราะห์แก่ลูกจ้างตามวัตถุประสงค์ของกองทุนสงเคราะห์ลูกจ้าง ทั้งนี้ ให้พิจารณาเกี่ยวกับสิทธิและประโยชน์ที่จะได้รับยกเว้นภาษีเงินได้เป็นกรณีพิเศษสำหรับเงินได้ของนายจ้าง

**16. เรื่อง ขอความอนุเคราะห์ให้หน่วยงานของรัฐและเจ้าหน้าที่ของรัฐช่วยเผยแพร่ประชาสัมพันธ์สาระสำคัญของร่างรัฐธรรมนูญ**

คณะรัฐมนตรีมีมติเห็นชอบตามที่คณะกรรมการร่างรัฐธรรมนูญเสนอขอความอนุเคราะห์ให้หน่วยงานของรัฐและเจ้าหน้าที่ของรัฐช่วยเผยแพร่ประชาสัมพันธ์สาระสำคัญของร่างรัฐธรรมนูญ

**สาระสำคัญของเรื่อง**

ตามที่ได้มีการประกาศใช้พระราชบัญญัติว่าด้วยการออกเสียงประชามติร่างรัฐธรรมนูญ พ.ศ. 2559 แล้วกำหนดให้คณะกรรมการร่างรัฐธรรมนูญสามารถขอความร่วมมือจากหน่วยงานของรัฐและเจ้าหน้าที่ของรัฐทุกหน่วยงาน ในการสนับสนุน ให้ความร่วมมือ และช่วยเหลือแก่คณะกรรมการร่างพระรัฐธรรมนูญ ในการดำเนินการเผยแพร่และประชาสัมพันธ์เพื่อทำความเข้าใจที่ถูกต้องเกี่ยวกับบทบัญญัติและสาระสำคัญของร่างรัฐธรรมนูญให้แก่ประชาชนทราบเป็นการทั่วไปได้ คณะกรรมการร่างรัฐธรรมนูญ จึงขอความร่วมมือกับกองทัพ กระทรวงกลาโหม กระทรวงมหาดไทย กระทรวงสาธารณสุข กระทรวงการพัฒนาสังคมและความมั่นคงของมนุษย์ รวมทั้งหน่วยงานอื่นของรัฐได้ช่วยเผยแพร่ตามที่จะได้ประสานโดยตรงต่อไป

**17. เรื่อง แนวทางในการแก้ไขปัญหาการทำการประมงผิดกฎหมาย กรณีการนำเรือออกนอก**

คณะรัฐมนตรีมีมติรับทราบแนวทางในการแก้ไขปัญหาการทำการประมงผิดกฎหมาย กรณีการนำเรือออกนอกระบบ ตามที่ ศูนย์บัญชาการแก้ไขปัญหาการทำประมงผิดกฎหมาย(ศปมผ.) เสนอ ดังนี้

1. การนำเรือออกนอกระบบ กรณีนำไปจมทำปะการัง เป็นการให้ความช่วยเหลือผู้ประกอบการที่ได้รับผลกระทบจากการแก้ไขปัญหาการทำการประมงผิดกฎหมาย เกี่ยวกับการนำเรือประมงออกนอกระบบ ซึ่งที่ประชุมคณะทำงานจัดซื้อประมงคืน ที่มีผู้แทนกรมบัญชีกลางและสำนักงบประมาณ เป็นคณะทำงานอยู่ด้วยได้ร่วมกันพิจารณาแล้วเห็นว่า การนำเรือออกนอกระบบในครั้งนี้ เป็นการดำเนินการตามนโยบายในการแก้ไขปัญหาการทำประมงผิดกฎหมาย ด้วยการจ่ายค่าชดเชยให้เจ้าของเรือประมงที่ผ่านการตรวจสอบความถูกต้องจากหน่วยงานที่เกี่ยวข้องประกอบด้วยกรมประมง กรมเจ้าท่า และกองทัพเรือเรียบร้อย และการจ่ายเงินก็เป็นไปตามกรอบวงเงินที่คณะรัฐมนตรีได้รับทราบตามความเห็นของสำนักงานงบประมาณแล้ว จึงไม่ได้เป็นการจัดซื้อตามระเบียบ สำนักนายกรัฐมนตรีว่าด้วยการพัสดุ พ.ศ. 2535 และที่แก้ไขเพิ่มเติม ไม่เข้าข่ายที่จะต้องขออนุมัติจากคณะกรรมการว่าด้วยการพัสดุ (กวพ.) ซึ่งจะดำเนินการให้เจ้าของเรือ 51 ลำ ตามบัญชีที่จะนำไปจมทำปะการังเทียม เป็นเงิน 105,779,220.40 บาท ในวันถัดจากวันที่คณะรัฐมนตรีรับทราบ

2. การนำเรือออกนอกระบบ กรณีประมง 3 ลำ ที่กรมทรัพยากรทะเลและชายฝั่ง มีความประสงค์จะนำไปใช้ในราชการนั้น จะต้องเสนอคณะกรรมการว่าด้วยการพัสดุ กระทรวงการคลัง พิจารณายกเว้นการปฏิบัติตามระเบียบสำนักนายกรัฐมนตรีว่าด้วยการพัสดุ พ.ศ 2535 ซึ่งจะได้เร่งรัดกรมทรัพยากรทางทะเลและชายฝั่งให้ดำเนินการต่อไป

3. การนำเรือไปจมทำปะการังเทียม จะใช้งบประมาณของกรมประมงในวงเงินที่คณะรัฐมนตรีได้ให้ความเห็นชอบไว้แล้ว โดยให้กรมประมงในฐานะเจ้าของงบประมาณและมีประสบการณ์ เป็นเจ้าภาพทำความตกลงกับสำนักงบประมาณเกี่ยวกับความเหมาะสมเรื่องราคา และเสนอคณะกรรมการ ว่าด้วยการพัสดุ กระทรวงการคลัง เพื่อขอยกเว้นการปฏิบัติในการจ้าง ตามระเบียบสำนักนายกรัฐมนตรีว่าด้วยการพัสดุ พ.ศ. 2535 และที่แก้ไขเพิ่มเติมและเมื่อได้รับความเห็นชอบแล้วจะเร่งรัดกรมประมงให้ดำเนินการต่อไป

4. นำผลการนำเรือประมงออกนอกระบบ ไปประกอบการรายงานความคืบหน้าในการดำเนินการให้ผู้รับผิดชอบของสหภาพยุโรปทราบระหว่างการหารือในวันที่ 19 พฤษภาคม 2559 ณ ราชอาณาจักรเบลเยี่ยม

5. ศูนย์บัญชาการแก้ไขปัญหาการทำประมงผิดกฎหมาย จะเร่งรัดกรมประมงและกรมเจ้าท่า สำรวจและจัดทำบัญชีเรือประมงที่จะต้องนำออกนอกระบบในส่วนที่เหลือ และประมาณการความต้องการงบประมาณในการนำเรือออกนอกระบบ เสนอคณะรัฐมนตรีเพื่อทราบต่อไป

|  |
| --- |
| **ต่างประเทศ** |

**18. เรื่อง ข้อตกลงรับความช่วยเหลือแบบให้เปล่าจากธนาคารโลก โครงการเตรียมความพร้อมต่อกลไกเรดด์พลัส (Readiness Preparation Proposal : R-PP)**

คณะรัฐมนตรีมีมติเห็นชอบร่างข้อตกลงรับความช่วยเหลือแบบให้เปล่าจากธนาคารโลก โครงการเตรียมความพร้อมต่อกลไกเรดด์พลัส (Readiness Preparation Proposal : R-PP) ตามที่ กระทรวงการคลัง (กค.) เสนอ และให้กระทรวงการต่างประเทศ (กต.) เป็นผู้ออกหนังสือมอบอำนาจเต็ม (Full Power) ให้ กค. โดยนางสาวสุทธิรัตน์ รัตนโชติ รองปลัดกระทรวงการคลัง หัวหน้ากลุ่มภารกิจด้านรายจ่ายและหนี้สิน เป็นผู้ลงนามในร่างข้อตกลงรับความช่วยเหลือแบบให้เปล่าจากธนาคารโลกในนามรัฐบาลแห่งราชอาณาจักรไทย

**สาระสำคัญของเรื่อง**

กค. รายงานว่า

1. **โครงการเตรียมความพร้อมต่อกลไกเรดด์พลัส** มีวัตถุประสงค์เพื่อสนับสนุนการจัดทำแผนยุทธศาสตร์เรดด์พลัสแห่งชาติเพื่อเป็นกรอบการดำเนินงานของประเทศ รวมถึงจัดทำระบบป้องกันผลกระทบทางสังคมและสิ่งแวดล้อม การจัดทำดัชนีชี้วัดและระบบการติดตามและตรวจสอบการลดการปล่อยและการกักเก็บก๊าซเรือนกระจกในพื้นที่ป่าให้แล้วเสร็จภายในปี พ.ศ. 2563 ซึ่งจะสนับสนุนเป้าหมายของประเทศไทยในการลดการปล่อยก๊าซเรือนกระจกที่ร้อยละ 20–25 ตามถ้อยแถลงของนายกรัฐมนตรีและรัฐมนตรีว่าการกระทรวงทรัพยากรธรรมชาติและสิ่งแวดล้อมของประเทศไทยในการประชุมประเทศภาคีสมาชิกอนุสัญญาสหประชาชาติว่าด้วยการเปลี่ยนแปลงสภาพภูมิอากาศ ทั้งนี้ ผลที่จะได้รับจากการดำเนินโครงการดังกล่าว มีดังนี้ 1) ส่งเสริมความรู้ความเข้าใจในการดำเนินกิจกรรมกลไกเรดด์พลัสให้กับบุคลากรจากหน่วยงาน และองค์กรที่เกี่ยวข้องในประเทศ 2) มีเครื่องมือที่ได้มาตรฐานเพื่อใช้ในการประเมินการบริหารจัดการป่าไม้ของประเทศ 3) มีระบบการติดตามการเปลี่ยนแปลงทรัพยากรป่าไม้ที่เป็นระบบเดียวกันทั้งประเทศ และสามารถวิเคราะห์รายงานผลได้อย่างเป็นระบบ

2. **ธนาคารโลกได้อนุมัติความช่วยเหลือแบบให้เปล่าแก่ประเทศไทยสำหรับโครงการเตรียมความพร้อมต่อกลไกเรดด์พลัส วงเงิน 3,600,000 ดอลลาร์สหรัฐ** เพื่อสนับสนุนการเตรียมความพร้อมและเสริมศักยภาพในการดำเนินกิจกรรมเรดด์พลัสหรือกลไกการลดการปล่อยก๊าซเรือนกระจกในพื้นที่ป่าภายใต้ข้อตกลงร่วมกันในการประชุม ประเทศภาคีสมาชิกอนุสัญญาสหประชาชาติว่าด้วยการเปลี่ยนแปลงสภาพภูมิอากาศและเป็นการเตรียมการสำหรับข้อตกลงปารีส (Paris Agreement) ซึ่งจะเป็นพันธกรณีใหม่และจะมีผลบังคับใช้ภายหลังปี พ.ศ. 2563 ที่กำหนดให้จัดทำเป้าหมายการลดการปล่อยก๊าซเรือนกระจกโดยครอบคลุมพื้นที่ป่าไม้และการใช้ประโยชน์ที่ดินของประเทศด้วย ซึ่งมีกรมอุทธยานแห่งชาติ สัตว์ป่า และพันธุ์พืช (กรมอุทยานแห่งชาติฯ) เป็นหน่วยงานดำเนินโครงการ

3. **ธนาคารโลกได้ส่งร่างข้อตกลงรับความช่วยเหลือแบบให้เปล่า (Grant Agreement) เพื่อให้ กค.ในฐานะผู้แทนรัฐบาลไทยลงนามยืนยันรับความช่วยเหลือแบบให้เปล่าสำหรับโครงการดังกล่าว** ประกอบกับกรมอุทยานแห่งชาติฯ ไม่ขัดข้องในร่างข้อตกลงฯ และยืนยันการขอรับความช่วยเหลือแบบให้เปล่าจากธนาคารโลก

**19. เรื่อง รายงานผลการเจรจาการบินระหว่างไทย-เมียนมา**

คณะรัฐมนตรีมีมติเห็นชอบในหลักการของร่างความตกลงว่าด้วยการบริการเดินอากาศระหว่าง ไทย - เมียนมา และบันทึกการหารือระหว่างไทย – เมียนมา ตามที่ กระทรวงคมนาคม (คค.) เสนอ และให้กระทรวงการต่างประเทศ (กต.) ดำเนินการเพื่อให้มีการลงนามความตกลงว่าด้วยการบริการเดินอากาศระหว่างไทย – เมียนมา และแลกเปลี่ยนหนังสือทางการทูตยืนยันการมีผลใช้บังคับของความตกลงฯ และบันทึกการหารือดังกล่าวต่อไป

**สาระสำคัญของบันทึกการหารือระหว่างไทย – เมียนมา** ที่ลงนามเมื่อวันที่ 30 กรกฎาคม 2551 มีดังนี้

|  |  |
| --- | --- |
| **รายการ** | **สาระสำคัญ** |
| **ร่างความตกลงว่าด้วยบริการเดินอากาศ** | **ใช้แทนที่ความตกลงฯ ฉบับเดิมที่ลงนามเมื่อวันที่ 15 สิงหาคม 2512** เพื่อให้เหมาะสมและสอดคล้องกับสถานการณ์ปัจจุบัน และกฎหมายภายในของทั้งสองฝ่าย **โดยมีการเพิ่มเติมข้อบทที่สำคัญ** เช่น ความปลอดภัยการบินและการรักษาความปลอดภัยการบินเป็นไปตามมาตรฐานสากล รวมทั้ง ยังมีการเพิ่มข้อบทเรื่อง การทำการบินโดยใช้ชื่อเที่ยวบินร่วมกัน (Code Sharing) |
| **สิทธิความจุความถี่และสายการบินที่กำหนด** | **คงสิทธิรับขนการจราจรเสรีภาพที่ 3/4 และ 5** ไว้เช่นเดิมตามที่ได้ตกลงกันในบันทึกการหารือ ฉบับลงนามวันที่ 19 กุมภาพันธ์ 2547 ซึ่งกำหนดให้สายการบินที่กำหนดแต่ละฝ่ายสามารถทำการบินรับขนการจราจรเสรีภาพที่ 3 และ 4 ได้อย่างไม่จำกัดจำนวนเที่ยวบินและแบบอากาศยาน และมีสิทธิรับขนการจราจรเสรีภาพที่ 5 ในสองจุดระหว่างทางใด ๆ และ/หรือสองจุดพ้นใด ๆ โดยมีสิทธิรับขนจุดละไม่เกิน 7 เที่ยวต่อสัปดาห์ พร้อมทั้งยืนยันการแจ้งแต่งตั้งสายการบินที่กำหนดของตน   * ในปัจจุบัน มีสายการบินของไทยจำนวน 5 สายการบิน ได้แก่ บริษัท การบินไทย (จำกัด) มหาชน บริษัท การบินกรุงเทพ จำกัด บริษัท ไทยแอร์เอเชีย จำกัด สายการบินนกแอร์ และสายการบินไทยสมายล์ ทำการบินไปยังเมืองต่าง ๆ ในเมียนมา รวมทั้งสิ้น 138 เที่ยวต่อสัปดาห์ ในขณะที่สายการบินของเมียนมา ทำการบินมายังประเทศไทยจำนวน 2 สายการบิน ได้แก่ Myanmar Airways International และ Air Bagan ทำการบินรวมกัน 17 เที่ยวต่อสัปดาห์ |

|  |  |
| --- | --- |
| **ข้อตกลงเกี่ยวกับความร่วมมือ/การทำการบิน โดยใช้ชื่อเที่ยวบินร่วมกัน** | * สายการบินที่กำหนดแต่ละสายสามารถเข้าร่วมจัดทำข้อตกลงความร่วมมือทางการตลาดกับสายการบินของภาคีผู้ทำความตกลงฝ่ายใดฝ่ายหนึ่ง หรือสายการบินอื่นใดสายหนึ่ง (หรือหลายสาย) เช่น การร่วมเป็นหุ้นส่วนการลงทุน การตกลงซื้อขายระวาง และการทำการบินโดยใช้ชื่อเที่ยวบินร่วมกัน เป็นต้น ทั้งนี้ โดยมีเงื่อนไขว่า สายการบินทุกสายที่เข้าร่วมต้องได้รับการอนุญาตที่เหมาะสม และปฏิบัติตามข้อกำหนดที่ใช้โดยทั่วไปในการจัดทำข้อตกลงความร่วมมือเช่นว่านั้น |
| **การใช้อากาศยานเช่า** | * สายการบินที่กำหนดของภาคีคู่สัญญาทั้งสองฝ่ายสามารถใช้อากาศยานเช่าทั้งแบบเช่าเฉพาะอากาศยานและแบบเช่าอากาศยานพร้อมลูกเรือในการดำเนินบริการขนส่งทางอากาศระหว่างประเทศทั้งสองหรือพ้นไป โดยข้อตกลงในการเช่าอากาศยานนั้น จะต้องยื่นขออนุญาตจากเจ้าหน้าที่การเดินอากาศของทั้งสองฝ่าย |
| **อื่น ๆ** | * ส่งเสริมให้สายการบินที่กำหนดของทั้งสองฝ่ายหารือกันเกี่ยวกับความเป็นไปได้ในการจัดทำความร่วมมือระหว่างกัน เพื่อเสริมสร้างให้เกิดโอกาสที่เป็นธรรมและเท่าเทียมกันในตลาด และเพื่อผลประโยชน์ร่วมกันของทั้งสองฝ่าย |

**20. เรื่อง รายงานผลการดำเนินกิจกรรมวันดินโลก และปีดินสากล ปี 2558 และการดำเนินงาน Asian Soil Partnership**

คณะรัฐมนตรีมีมติรับทราบและเห็นชอบตามที่กระทรวงเกษตรและสหกรณ์ (กษ.) เสนอ ดังนี้

1. รับทราบผลการดำเนินงานวันดินโลก 5 ธันวาคม และปีดินสากล ปี 2558

2. เห็นชอบให้ กษ. โดยกรมพัฒนาดิน ร่วมกับกระทรวงการต่างประเทศ (กต.) จัดกิจกรรม วันดินโลก และเผยแพร่พระราชกรณียกิจด้านการพัฒนาทรัพยากรดินให้เป็นที่ประจักษ์ต่อประชาคมโลกอย่างต่อเนื่องทั้งในและต่างประเทศ

3. เห็นชอบในหลักการให้ไทยเป็นประธานคณะอำนวยการและเลขานุการกลุ่มความร่วมมือด้านดินระดับภูมิภาคเอเชีย และมอบหมายกรมพัฒนาที่ดินเป็นหน่วยงานรับผิดชอบหลัก ร่วมกับสมาคมดินและปุ๋ยแห่งประเทศไทย สมาคมอนุรักษ์ดินและน้ำแห่งประเทศไทย และหน่วยงานอื่นที่เกี่ยวข้อง เช่น กรมวิชาการเกษตร และสำนักงานเศรษฐกิจการเกษตร เป็นต้น

4. มอบหมาย สงป. พิจารณาสนับสนุนงบประมาณเพื่อดำเนินงานความร่วมมือด้านดินระดับภูมิภาคเอเชีย ในปีงบประมาณ 2561

**สาระสำคัญของเรื่อง**

กษ. รายงานว่า การที่ไทยเป็นเจ้าภาพร่วมจัดกิจกรรมวันดินโลกและปีดินสากลทั้งในประเทศ และต่างประเทศ ซึ่งมีผู้แทนจากหน่วยงานจากประเทศต่าง ๆ เข้าร่วมกิจกรรมจำนวนมาก เป็นโอกาสอันดีที่ไทยจะได้นำเสนอข้อมูลพระราชกรณียกิจด้านการพัฒนาทรัพยากรดินและแนวทางตามหลักปรัชญาเศรษฐกิจพอเพียงให้เป็นที่ประจักษ์ต่อประชาคมโลก และจากการที่ไทยมีบทบาทสำคัญในการดำเนินกิจกรรมปีดินสากลและกิจกรรม ด้านทรัพยากรดินในเวทีโลก ทำให้เป็นที่รู้จักและได้รับความไว้วางใจให้ทำหน้าที่ประธานคณะอำนวยการและเลขานุการกลุ่มความร่วมมือด้านดินระดับภูมิภาคเอเชีย (Asian Soil Partnership : ASP) ประกอบด้วยสมาชิก 19 ประเทศ โดยไทยจะดำรงตำแหน่งประธานวาระแรก 3 ปี (พ.ศ. 2559 - 2561) ซึ่งการดำเนินงาน ASP จะสนับสนุนบทบาทของไทยในการบรรลุเป้าหมายการพัฒนาที่ยั่งยืน (SDGs) โดยการบริหารจัดการทรัพยากรดินได้รับบรรจุอยู่ในเป้าหมายการพัฒนาที่ 15 และสนับสนุนการบรรลุเป้าหมายหลักอื่น ๆ เช่น การขจัดความหิวโหย การมีสุขภาวะและความเป็นอยู่ที่ดี การผลิตและการบริโภคที่ยั่งยืน การบรรเทาและปรับตัวต่อการเปลี่ยนแปลงสภาพภูมิอากาศ นอกจากนี้ยังจะเป็นเวทีสำคัญสำหรับไทยในการเผยแพร่แนวทางการดำเนินงานตามหลักปรัชญาเศรษฐกิจพอเพียง เพื่อการแก้ไขปัญหาการจัดการทรัพยากรดิน ซึ่งเป็นประเด็นที่ประชาคมโลกกำลังให้ความสนใจภายใต้สภาวการณ์ที่มีความวิกฤตเกี่ยวกับความมั่นคงทางอาหาร และเป็นช่องทางความร่วมมือทางวิชาการที่เป็นโอกาสให้ไทยได้รับทราบข้อมูลสภาพพื้นที่ศักยภาพการผลิต และความก้าวหน้าด้านการเกษตรของประเทศภูมิภาคเอเชีย ที่อาจนำไปสู่การส่งเสริมความร่วมมือด้านเศรษฐกิจสังคมต่อไปในอนาคต

**21. เรื่อง แผนการเจรจาจัดทำอนุสัญญาหรือความตกลงเพื่อการเว้นการเก็บภาษีซ้อนระหว่างประเทศไทยกับต่างประเทศ**

คณะรัฐมนตรีมีมติเห็นชอบแผนการเจรจาจัดทำอนุสัญญาหรือความตกลงเพื่อการเว้นเก็บภาษีซ้อนระหว่างประเทศไทยกับต่างประเทศ ตามที่ กระทรวงการคลัง (กค.) เสนอ

**สาระสำคัญของเรื่อง**

กค. รายงานว่า

**อนุสัญญาหรือความตกลงเพื่อการเว้นการเก็บภาษีซ้อนระหว่างประเทศไทยกับต่างประเทศ มีหลักการและวัตถุประสงค์ ดังนี้**

1. ขจัดการเก็บภาษีซ้ำซ้อนในส่วนที่เกี่ยวข้องกับภาษีเงินได้ระหว่างประเทศที่เกิดขึ้น เนื่องจากอำนาจในการจัดเก็บภาษีของทั้งสองประเทศทำให้เกิดการจัดเก็บภาษีซ้ำซ้อนบนฐานรายได้จำนวนเดียวกัน

2. ส่งเสริมสนับสนุนการค้าการลงทุนของนักลงทุนไทยที่มีศักยภาพสำหรับการลงทุนในต่างประเทศ และส่งเสริมความร่วมมือระหว่างประเทศในการป้องกันการหลีกเลี่ยงภาษีระหว่างประเทศทั้งสอง

3. จัดสรรรายได้ภาษีระหว่างประเทศด้วยการกำหนดสิทธิการเก็บภาษีสำหรับเงินได้ประเภทต่าง ๆ โดยมีกฎหมายภายในของไทยรองรับจำนวน 2 ฉบับ ได้แก่ ประมวลรัษฎากร และพระราชกฤษฎีกาออกตามความในประมวลรัษฎากรว่าด้วยการยกเว้นรัษฎากร (ฉบับที่ 18) พ.ศ. 2505 และพระราชบัญญัติเงินได้ปิโตรเลียม พ.ศ. 2514

**ทั้งนี้ แผนการเจรจาจัดทำอนุสัญญาหรือความตกลงเพื่อการเว้นการเก็บภาษีซ้อนระหว่างประเทศไทยกับต่างประเทศ** จะกำหนดประเทศคู่เจรจาของไทย โดยพิจารณาจากข้อกฎหมาย สภาวะทางเศรษฐกิจ ความจำเป็นเร่งด่วนในการจัดทำหรือแก้ไขอนุสัญญาหรือความตกลงเพื่อการเว้นการเก็บภาษีซ้อนเพื่อให้บรรลุวัตถุประสงค์ดังกล่าวข้างต้น ซึ่งปัจจุบัน กค. ได้รับการทาบทามให้มีการเปิดการเจรจาจัดทำหรือแก้ไขอนุสัญญาหรือความตกลงเพื่อการเว้นการเก็บภาษีซ้อน จำนวน 11 ประเทศ โดยเป็นการเริ่มเจรจาตั้งแต่ปีงบประมาณ 2559 เป็นต้นไป และให้ดำเนินการจนกระทั่งเจรจาจนแล้วเสร็จ

|  |
| --- |
| **แต่งตั้ง** |

**22. เรื่อง รัฐบาลสหพันธรัฐไมโครนีเซียเสนอขอแต่งตั้งเอกอัครราชทูตประจำประเทศไทย (กระทรวง การต่างประเทศ)**

คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้ง นายคาร์ลสัน ดี. แอพิส (Mr. Carlson D. Apis) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งสหพันธรัฐไมโครนีเซียประจำประเทศไทยคนใหม่ โดยมีถิ่นพำนัก ณ กรุงปักกิ่ง สาธารณรัฐประชาชนจีน สืบแทน นายอาคิลลีโน แฮร์ริส ซูซาเอีย (Mr. Akillino H. Susaia)

**23. เรื่อง รัฐบาลสาธารณรัฐโมซัมบิกเสนอขอแต่งตั้งเอกอัครราชทูตประจำประเทศไทย (กระทรวง การต่างประเทศ)**

คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้ง นางมาเรีย กุสตาวา (Mrs. Maria Gustava) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งสาธารณรัฐโมซัมบิกประจำประเทศไทยคนใหม่ โดยมีถิ่นพำนัก ณ กรุงจาการ์ตา สาธารณรัฐอินโดนีเซีย สืบแทน นายการ์ลูส อากูสตินโย ดู โรซารีอู (Mr. Carlos Agostinho do Rosario)

**24. เรื่อง รัฐบาลสาธารณรัฐอาร์เจนตินาเสนอขอแต่งตั้งเอกอัครราชทูตประจำประเทศไทย (กระทรวง การต่างประเทศ)**

คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้ง นางมารีอา อาลีเซีย กุซโซนี เด โซนเชน (Mrs. Maria Alicia Cuzzoni de Sonschein) ให้ดำรงตำแหน่ง เอกอัครราชทูตวิสามัญผู้มีอำนาจเต็มแห่งสาธารณรัฐอาร์เจนตินาประจำประเทศไทยคนใหม่ โดยมีถิ่นพำนัก ณ กรุงเทพมหานคร สืบแทน นายมาร์กอส อันโตนิโอ บีดัล ดัสเฟลด์ (Mr. Marcos Antonio Bidal d’Asfeld)

**25. เรื่อง การแต่งตั้งกงสุลใหญ่สาธารณรัฐประชาชนจีน ณ จังหวัดสงขลา (กระทรวงการต่างประเทศ)**

คณะรัฐมนตรีมีมติอนุมัติตามที่กระทรวงการต่างประเทศเสนอแต่งตั้ง นายโจว ไห่เฉิง (Mr. Zhou Haicheng) ให้ดำรงตำแหน่ง กงสุลใหญ่สาธารณรัฐประชาชนจีน ณ จังหวัดสงขลา โดยมีเขตกงสุลครอบคลุม 14 จังหวัดทางภาคใต้ของประเทศไทย ได้แก่ จังหวัดสงขลา กระบี่ ชุมพร ตรัง นครศรีธรรมราช นราธิวาส ปัตตานี พังงา พัทลุง ภูเก็ต ยะลา ระนอง สตูล และสุราษฎร์ธานี สืบแทน นายจาง จิ้นสยง (Mr. Zhang Jinxiong) ซึ่งครบวาระการปฏิบัติหน้าที่

**26. เรื่อง การเปิดสถานกงสุลกิตติมศักดิ์ ณ กรุงนูอากชอต และการแต่งตั้งกงสุลกิตติมศักดิ์ ณ กรุงนูอากชอต สาธารณรัฐอิสลามมอริเตเนีย (กระทรวงการต่างประเทศ)**

คณะรัฐมนตรีมีมติอนุมัติตามที่กระทรวงการต่างประเทศเสนอ ดังนี้

1. เปิดสถานกงสุลกิตติมศักดิ์ ณ กรุงนูอากชอต สาธารณรัฐอิสลามมอริเตเนีย
2. แต่งตั้ง นายอะมาดู เราะเซน บา (Mr. Amadau Racine Ba) เป็นกงสุลกิตติมศักดิ์

ณ กรุงนูอากชอต สาธารณรัฐอิสลามมอริเตเนีย

**27. เรื่อง การแต่งตั้งบุคคลเป็นกรรมการผู้ทรงคุณวุฒิในคณะกรรมการป้องกันและปราบปรามการฟอกเงิน**

คณะรัฐมนตรีมีมติเห็นชอบตามที่สำนักงานป้องกันและปราบปรามการฟอกเงินเสนอแต่งตั้ง กรรมการผู้ทรงคุณวุฒิในคณะกรรมการป้องกันและปราบปรามการฟอกเงิน (คณะกรรมการ ปปง.) จำนวน 6 คน ดังนี้ 1. นายสุวัฒน์ เทพอารักษ์ 2. รองศาสตราจารย์สังศิต พิริยะรังสรรค์ 3. ศาสตราจารย์อุดม รัฐอมฤต 4. ศาสตราจารย์ พลตำรวจตรี จักรพงษ์ วิวัฒน์วานิช 5. นายเฉลิมศักดิ์ จันทรทิม 6. นายสุทธิพล ทวีชัยการ

ทั้งนี้ ตั้งแต่วันที่ 3 พฤษภาคม 2559 เป็นต้นไป

**28. เรื่อง การแต่งตั้งข้าราชการพลเรือนสามัญให้ดำรงตำแหน่งประเภทบริหารระดับสูง (กระทรวงวิทยาศาสตร์และเทคโนโลยี)**

คณะรัฐมนตรีมีมติอนุมัติตามที่กระทรวงวิทยาศาสตร์และเทคโนโลยีเสนอแต่งตั้ง นายอลงกรณ์ เหล่างาม ผู้ช่วยปลัดกระทรวง สำนักงานปลัดกระทรวง ให้ดำรงตำแหน่ง ผู้ตรวจราชการกระทรวง สำนักงานปลัดกระทรวงวิทยาศาสตร์และเทคโนโลยี เพื่อทดแทนตำแหน่งที่ว่าง ทั้งนี้ ตั้งแต่วันที่ทรงพระกรุณาโปรดเกล้าฯ แต่งตั้งเป็นต้นไป

\*\*\*\*\*\*\*\*\*\*\*\*\*\*\*